Omhels Die Lewe Met Albei Hande (Hardeband)
Baie min van ons lei waarlike ‘glansryke’ lewens. ’n Groot deel van ons daaglikse lewens is roetine, en dit is maklik om in ’n groef te verval. Om te begin dink dat ons lewens maar doodgewoon en vervelig is en nie regtig saak maak nie.
Leana Platt wys dat dit nie die geval is nie, en gee aan ons ’n vars perspektief op baie aspekte van ons lewens wat ons as alledaags beskou. Sy help ons om
met nuwe oë te kyk na ons kinders, ons vriendskappe, ons huwelik en ander verhoudings,
te lewe wat ons gegun is te waardeer en te vier, en die meeste te maak van dit wat ons het,
te verstaan dat daar krag is in die eenvoudige dinge in die lewe, en in 'n eenvoudige lewe, en
opnuut te besef dat ’n verhouding met ons Hemelse Vader die sleutel is om hierdie lewe waarlik voluit te geniet.
Die 60 oordenkings in Omhels die lewe met albei hande die sal jou inspireer, motiveer en jou nuwe energie gee om jou dagtaak met oorgawe aan te pak.
Daar is iets aan ’n nuwe ding … Onthou jy nog die reuk van daardie
splinternuwe Kersfeespop waaroor jy so lank gedroom het? Die
blote herinnering aan die reuk ruk my terug na die verlede. Dis soos
gister dat ek plat op die mat – in ’n reënboog van groen, rooi en goue
geskeurde Kerspapier – haar lyfie styf teen my neus druk en haar met my
hele wese opruik! Nuut – en net myne om te hê en te geniet!
My man raak nou nog liries oor die reuk van ’n nuwe kar – die
weelderige, onmiskenbare indruk wat net egte leer op jou kan maak as
jy die Duitse motor oopklik en verlangend die binnekant van hout en
leer indrink. Dan praat ons nie eens van die lekkerte van die inkopietog
om nuwe toebehore vir die kombuis te koop nie!
En die nuus van ’n baba wat op pad is? Ek verstom my keer op keer
aan die wonderlike (o-so-voorspelbare!) reaksie van die Eva-geslag by
die aanhoor van ’n dierbare vriendin se woorde: ‘Ek is swanger!’ Dit
ontketen gille en uitroepe en gelukwense wat net die nuus van ’n nuwe
lewetjie kan bring.
Ek het menige aand, aan die einde van ’n lang, uitmergelende dag, oor
twee slapende kleuters gebuk en vir die Here gesê: ‘Dankie dat more
’n nuwe dag is – ’n nuwe geleentheid om hulle vars lief te hê terwyl die
energievlakke nog hoog is en u genade groot is oor dié voldag-ma!’
You're reviewing: Omhels Die Lewe Met Albei Hande (Hardeband)